Il-Kummissarju tal-Kunsill tal-Ewropa tad-Drittijiet tal-Bniedem Dunja Mijatović qalet li l-awtoritajiet Maltin għandhom jagħmlu minn kollox biex jipproteġu d-drittijiet tal-immigranti fl-ibħra Maltin u ta' dawk li qed joqogħdu f'Malta. Mijatović żaret Malta bejn il-11 u s-16 ta' Ottubru biex tara l-kundizzjonijiet li jinsabu fihom l-immigrant f'dan iċ-ċentru kif ukoll fiż-żewġ ċentri f'Ħal Far, tara x'riformi ġew implimentati fuq il-protezzjoni tal-ġurnalisti fil-pajjiż kif ukoll tara l-ugwaljanza fil-pajjiż bejn in-nisa u l-irġiel. Il-Kummissarju stqarret li d-drittijiet bażiċi tal-immigranti li jkunu fl-ibħra Maltin għandhom jiġu mħarsa aħjar. Hi appellat lill-awtoritajiet Maltin jaħdmu bla heda biex l-immigranti ma jirritornawx il-Libja għax, skontha, dan il-pajjiż mhuwiex sigur għalihom. Il-ġimgħa l-oħra, grupp ta' 70 immigrant fl-ibħra Maltin inġabru mill-Gwardja tal-Kosta Libjana u ttieħdu lura l-Libja. Fost il-grupp kien hemm mara li welldet f'nofs il-baħar. Aqra aktar: Twelled f'nofs ta' baħar fl-ibħra Maltin – Alarm Phone Waqt iż-żjarat tagħha f'dawn it-tliet ċentri, hi nnutat li sar xogħol fl-aħħar snin biex jittejjbu l-kundizzjonijiet tagħhom imma qalet li l-kundizzjonijiet ta' Blokk A fiċ-Ċentru ta' Detenzjoni tal-Immigranti f' Ħal-Safi kienu terribbli. Minħabba dan, hi qalet li hemm bżonn li jsir xogħol urġenti fuq dan il-bini. "Minkejja li naqsu ħafna t-tfal li kienu f'dawn iċ-ċentri, xorta għad hemm inċertezzi fuq x'qed isir biex jiġu protetti d-drittijiet tal-immigranti f'Malta," spjegat il-Kummissarju. Hi appellat lill-awtoritajiet sabiex isibu alternattivi għall-immigranti biex dawn ma jispiċċawx dejjem fiċ-ċentri ta' detenzjoni. Hi pproponiet ukoll li jsir moniteraġġ indipendenti fuq dawn iċ-ċentri u li l-NGOs għandhom ikollhom id-dritt iżuru dawn il-postijiet biex jipprovdu għajnuna lill-immigranti. Il-Gvern Malti jrid jindirizza n-nuqqas ta' fidi fil-midja Maltija Rigward id-drittijiet tal-ġurnalisti f'Malta u l-irwol tal-midja, Mijatović saħqet li l-Gvern Malti jrid jaħdem biex jiżgura li l-drittijiet tal-ġurnalisti f'Malta jiġu mħarsa filwaqt li għandu jindirizza għalfejn hemm nuqqas ta' fidi kbira fil-midja Maltija. Hi spjegat li l-prijorità tal-Gvern għandha tkun li jimplimenta r-rakkomandazzjonijiet tal-inkjesta pubblika li sabet li l-Gvern Malti kien responsabbli għall-assassinju tal-ġurnalista Daphne Caruana Galizia. Aqra aktar: Inkjesta pubblika: L-Istat responsabbli għall-assassinju ta' Daphne "L-awtoritajiet Maltin għandhom jimplimentaw riformi konkreti biex jiġġieldu kontra t-theddid u l-kliem dispreġġattiv fil-konfront tal-ġurnalist. Li jkun hemm aktar djalogu bejn il-Pulizija u l-professjonisti tal-midja huwa kruċjali,"qalet il-Kummissarju. Mijatović ipproponiet ukoll li l-Att tal-Informazzjoni Ħielsa tkun implimentata sewwa biex il-ġurnalisti jkunu jistgħu jaċċessaw informazzjoni korretta u valida. Hi faħħret ix-xogħol li qed isir biex jiġi indirizzat l-użu tal-libelli tas-SLAPPs li kien qed ikun ta' xkiel għall-ġurnalisti. "Biex in-nisa u l-irġiel ikunu ugwali, l-abort irid ikun legali" Mijatović qalet li l-fatt li l-abort għadu kompletament illegali f'Malta jfisser li n-nisa ma jistax ikollhom l-istess drittijiet daqs l-irġiel. Hi appellat lill-awtoritajiet Maltin biex jirtiraw il-liġi li tillegalizza l-abort u jiżguraw li kull mara Maltija ikollha aċċess għas-servizzi tas-saħħa li jinkludi l-abort. "Tajjeb li qed isir dibattitu fuq dan is-suġġett imma jekk l-abort se jibqa' illegali u stigmatizzat, is-saħħa tan-nisa Maltin se tkun f'riskju," wissiet il-Kummissarju. Madanakollu, hi faħħret l-abbozz tal-liġi tal-kwota fil-Parlament biex ikun hemm bilanċ bejn nisa u irġiel. Hi qalet li dan se jħeġġeġ aktar nisa biex jieħdu pożizzjonijiet għolja u jkunu involuti fid-deċiżjonijiet il-kbar. Aqra aktar: Approvat l-abbozz ta' liġi għal aktar rappreżentanza ta' nisa fil-Parlament Ir-rapport sħiħ ta' Mijatović għadu jrid jiġi ppubblikat.